У Лунінецкі край прыехаў творчы дуэт Міхася Скоблы і Таццяны Матафонавай. Паколькі 2018-ты абвешчаны ў Беларусі Годам малой радзімы, госці расказвалі вучням пра свае родныя мясціны: горад Ашмяны і мястэчка Дзярэчын на Зэльвеншчыне, а М. Скобла нават прэзентаваў у школьныя бібліятэкі сваю кнігу “Дзярэчынскі дыярыюш” – з пажаданнем, каб кожны юны лунінчанін напісаў пра свой горад такую ж. Пісьменнік у якасці найлепшай формулы беларускага патрыятызму прывёў словы Ф. Скарыны: “Як звяры, што блукаюць у пушчы, ад нараджэння ведаюць сховы свае, як птушкі, што лётаюць у паветры, помняць гнёзды свае, як рыбы, што плаваюць у моры і ў рэках, чуюць віры свае, і як пчолы бароняць вуллі свае – гэтак і людзі да месца, дзе нарадзіліся і ўзгадаваны ў Бозе, вялікую ласку маюць”. Зацікаўлена слухалі вучні і настаўнікі эсэ “Выспятак ад Скарыны” з аднайменнай кнігі М. Скоблы, што выйшла летась, а таксама новыя вершы.